વધુમાં ગહલૌતે કહ્યું છે કે, 13 થી 23 સપ્ટેમ્બર દરમિયાન ગણેશોત્સવમાં શહેરમાં 5 હજારથી વધુ મૂર્તિનું સ્થાપન થનાર છે. કેટલાંક મંડળો ગણેશના પંડાલની આગળ પડદા મૂકી દર્શન માટે ટિકિટ રાખી તેના પેટે નાણાં ઉઘરાવતાં હોય છે. મંડળો આ રીતે પડદા રાખી ટિકિટ વેચાણ કરી રૂપિયા ઉઘરાવી નહિ શકે. આ સંદર્ભે તેમણે જાહેરનામુ બહાર પાડ્યું છે. નિયમોનું ઉલ્લંઘન કરનાર સામે કાર્યવાહી કરવામાં આવશે. આ પ્રકારનાં નાણાં ઉઘરાવવામાં આવતાં હશે તો લોકો પોલીસ કંટ્રોલરૂમ કે પોલીસને જાણ કરી શકશે તેવું પણ તેમણે ઉમેર્યું હતું. આ ઉપરાંત ચાર દરવાજા વિસ્તારમાં ચાર વ્હીલ કરતાં મોટાં ટ્રેઇલરમાં શ્રીજી પ્રતિમાને લઇ જવાથી દરવાજાને નુકસાન થઇ શકે તેમ હોઇ તેના પર પણ પ્રતિબંધ મૂક્યો છે. ચાર દરવાજા વિસ્તારમાં ગણેશ મહોત્સવ દરમિયાન કોઇના ઘરે બહારગામથી મહેમાન આવ્યા હોય તો પોલીસને જાણ કરવી તેમજ ઘર પાસે બાંધકામની માટે ઇંટો કે પથ્થર પડ્યા હશે તો તેને પણ હટાવી લેવાની તેમજ ગણેશ મહોત્સવના દસ દિવસ માટે બાંધકામ બંધ રાખવાની સૂચના અાપી છે.